钦定古今图书集成/明伦汇编/官常典/第212卷 > 崔彦昭
## 钦定古今图书集成/明伦汇编/官常典/第212卷 > 崔彦昭

按《唐书》本传：“彦昭，字思文，其先清河人。淹贯儒术，擢
进士第，数应帅镇辟奏，于吏治精明，所至课最，累进
户部侍郎，繇河阳节度使徙河东。先是，沙陀诸部多
犯法，彦昭抚循有威惠，三年，境内大治，耆老叩阙愿
留，诏可。僖宗立，授兵部侍郎，诸道盐铁转运使，俄同
中书门下平章事，乃判度支。”初，杨收、路岩、韦保衡皆
坐朋比贿赂得罪死，萧仿秉政，矫革之，而彦昭协力，
故百职修举，察不至苛。不六月，迁门下侍郎。帝因下
诏𣊻收等过恶，申励丁宁，以成其美。彦昭虽宰相，退
朝侍母膳，与家人齿，顺色柔声，在左右无违，士人多
其孝，与王凝外昆弟也。凝，大中初先显，而彦昭未仕，
常见凝，凝倨不冠带，嫚言曰：“不若从明经，举彦昭为
憾。”至是，凝为兵部侍郎。母闻彦昭相，敕婢多制屦袜，
曰：“王氏妹必与子皆逐，吾将共行。”彦昭闻之，泣且拜，
不敢为怨，而凝竟免令人。李可及为懿宗所宠，横甚，
彦昭奏逐，死岭南。累拜兼尚书右仆射，以疾去位，授
太子太傅，卒。